ข้อบังคับประธานศาลฎีกา

ว่าด้วยการจ่ายค่าป่วยการ ค่าพาหนะเดินทาง และค่าเช่าที่พักแก่พยานที่ศาลเรียกมาเอง

พ.ศ. ๒๕๖๐

โดยที่เป็นการสมควรให้มีข้อบังคับประธานศาลฎีกา ว่าด้วยการจ่ายค่าป่วยการ ค่าพาหนะเดินทาง และค่าเช่าที่พักแก่พยานที่ศาลเรียกมาเอง

อาศัยอำนาจตามความในมาตรา ๖ (๑/๑) แห่งพระราชบัญญัติให้ใช้ประมวลกฎหมายวิธีพิจารณาความแพ่ง พุทธศักราช ๒๔๗๗ ซึ่งแก้ไขเพิ่มเติมโดยพระราชบัญญัติให้ใช้ประมวลกฎหมายวิธีพิจารณาความแพ่ง (ฉบับที่ ๒) พ.ศ. ๒๕๔๓ และพระราชบัญญัติให้ใช้ประมวลกฎหมายวิธีพิจารณาความแพ่ง (ฉบับที่ ๓) พ.ศ. ๒๕๕๘ ประธานศาลฎีกาโดยความเห็นชอบของคณะกรรมการบริหารศาลยุติธรรม (ก.บ.ศ.) ออกข้อบังคับไว้ ดังต่อไปนี้

ข้อ ๑  ข้อบังคับนี้เรียกว่า "ข้อบังคับประธานศาลฎีกา ว่าด้วยการจ่ายค่าป่วยการ ค่าพาหนะเดินทาง และค่าเช่าที่พักแก่พยานที่ศาลเรียกมาเอง พ.ศ. ๒๕๖๐"

ข้อ ๒[[๑]](http://www.krisdika.go.th/librarian/getfile?sysid=792455&ext=htm" \l "_ftn1" \o ")  ข้อบังคับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ให้ศาลกำหนดค่าป่วยการตามสมควรให้แก่พยานที่ศาลเรียกมาเอง โดยคำนึงถึงสภาพแห่งคดี ระยะเวลาที่เบิกความ ตลอดจนรายได้และฐานะโดยทั่วไปของพยาน แต่ไม่ให้เกินวันละ ๑,๐๐๐ บาท

ข้อ ๔  ให้ศาลมีอำนาจสั่งจ่ายค่าพาหนะเดินทางและค่าเช่าที่พักแก่พยานที่ศาลเรียกมาเองดังนี้

(๑) ผู้ที่เป็นข้าราชการ เจ้าหน้าที่ของรัฐ พนักงาน หรือลูกจ้างของราชการ ให้สั่งจ่ายได้ตามหลักเกณฑ์และอัตราค่าใช้จ่ายในการเดินทางไปราชการตามกฎหมายหรือระเบียบว่าด้วยการนั้น

(๒) บุคคลนอกจาก (๑) ให้สั่งจ่ายได้โดยเทียบเท่ากับตำแหน่งข้าราชการศาลยุติธรรมประเภทวิชาการระดับชำนาญการพิเศษ

ข้อ ๕  การจ่ายเงินตามข้อ 3 และข้อ ๔ ให้ศาลสั่งจ่ายเมื่อพยานได้ปฏิบัติหน้าที่เสร็จสิ้น และให้เจ้าหน้าที่ศาลดำเนินการเบิกจ่ายเงินดังกล่าวให้แก่พยานโดยเร็ว

ในกรณีที่พยานมาตามนัดของศาลแต่ไม่ได้ปฏิบัติหน้าที่โดยไม่ได้เป็นความผิดของพยาน ให้ศาลมีอำนาจกำหนดค่าป่วยการ ค่าพาหนะเดินทาง และค่าเช่าที่พักแก่พยานได้ตามที่เห็นสมควร แต่ไม่เกินอัตราตามข้อ ๓ หรือข้อ ๔ แล้วแต่กรณี และถ้าการไม่ได้ปฏิบัติหน้าที่นั้นเป็นเพราะความผิดของคู่ความฝ่ายใด ศาลอาจมีคำสั่งให้คู่ความฝ่ายนั้นรับผิดชำระเงินจำนวนดังกล่าวแก่พยานที่มาศาลได้ตามที่เห็นสมควร

ข้อ ๖  การเบิกจ่ายเงินตามข้อบังคับนี้ ให้เบิกจ่ายจากงบประมาณ ส่วนวิธีการเบิกจ่าย หลักฐานและเอกสารการเบิกจ่าย ให้ปฏิบัติตามระเบียบคณะกรรมการบริหารศาลยุติธรรมเกี่ยวกับการเงิน

ข้อ ๗  พยานที่ได้รับค่าป่วยการ ค่าพาหนะเดินทางหรือค่าเช่าที่พักตามกฎหมาย ข้อบังคับ หรือระเบียบอื่นแล้ว ไม่มีสิทธิได้รับเงินตามข้อบังคับนี้อีก

ข้อ ๘  ให้เลขาธิการสำนักงานศาลยุติธรรมรักษาการตามข้อบังคับนี้

ประกาศ ณ วันที่ ๘ พฤศจิกายน พ.ศ. ๒๕๖๐

ชีพ  จุลมนต์

ประธานศาลฎีกา

ประธานกรรมการบริหารศาลยุติธรรม

พิมพ์มาดา/อัญชลี/จัดทำ

๔ ธันวาคม ๒๕๖๐

ปริญสินีย์/ตรวจ

๑๙ กุมภาพันธ์ ๒๕๖๑

[[๑]](http://www.krisdika.go.th/librarian/getfile?sysid=792455&ext=htm" \l "_ftnref1" \o ") ราชกิจจานุเบกษา เล่ม ๑๓๔/ตอนที่ ๑๒๑ ก/หน้า ๗๔/๓๐ พฤศจิกายน ๒๕๖๐